শূন্য পেয়েও ‘ইন্ডিয়া’ জোটের প্রাসঙ্গিকতা নিয়ে প্রশ্ন তুলল কংগ্রেস

ওয়েব ডেস্ক: দিল্লি বিধানসভা নির্বাচনে (Delhi Assembly Election 2025) আম আদমি পার্টির (AAP) ভরাডুবির পর ‘ইন্ডিয়া’ জোটের (INDIA Alliance) ভবিষ্যৎ নিয়ে প্রশ্ন তুলে দিল কংগ্রেস (Congress)। লোকসভা ভোটে কাঁধে কাঁধ মিলিয়ে লড়লেও রাজধানীর বিধানসভা নির্বাচনে সেই সমঝোতা করতে পারেনি আপ ও কংগ্রেস। যদিও আগে থেকেই কয়েকটি শরীক দলের বার্তা নিয়ে এই জল্পনা তৈরি হয়েছিল। কিন্তু তারপরেও জোটকে বাঁচিয়ে রাখা প্রয়াস কয়েছিলেন বেশ কিছু বিরোধী দলীয় নেতৃত্ব। কিন্তু দিল্লিতে পালাবদলের পর ফের উল্টো সুরে গাইতে শুরু করলেন কংগ্রেস নেতা।

সম্প্রতি ‘ইন্ডিয়া’ জোটের প্রাসঙ্গিকতা নিয়ে প্রশ্ন তুলেছেন তামিলনাড়ুর কংগ্রেস সাংসদ মণিকম টেগোর। দিল্লির ভোটে কংগ্রেসের আলাদা লড়াই করার প্রসঙ্গে সোমবার সাংবাদিকদের দেওয়া সাক্ষাৎকারে রাহুল ঘনিষ্ঠ এই সাংসদ বলেন, “লোকসভা ভোটের জন্যই ‘ইন্ডিয়া’ তৈরি হয়েছিল। বিধানসভা ভোটগুলির জন্য আলাদা ভাবে রাজ্য অনুযায়ী সমঝোতা হতে পারে।’’ দিল্লিতে পালাবদলের আবহে তাঁর এই বক্তব্য সামনে আসায় শুরু হয়েছে নতুন জল্পনা। তাহলে কি কংগ্রেস আর ‘ইন্ডিয়া’ জোটে থাকতে রাজি নয়? এই প্রশ্নও তুলছেন অনেকেই।

আরও পড়ুন: কেজরিওয়ালের হারের আসল কারণ বলে দিলেন প্রশান্ত কিশোর

যদিও বিজেপই বিরোধী জোট নিয়ে বিতর্কিত মন্তব্য এই প্রথম নয়। এর আগেও একাধিক দলের নেতৃত্বরা এই বিষয়ে বিভিন্ন মন্তব্য করেছেন। এর আগে জোট প্রসঙ্গে বিহারের প্রাক্তন উপমুখ্যমন্ত্রী তেজস্বী যাদব বলেছিলেন, “এর মধ্যে অস্বাভাবিক কিছু নেই। ‘ইন্ডিয়া’ তৈরি হয়েছিল ২০২৪-এর লোকসভা ভোটে বিজেপিকে হারানোর জন্য।” তামিলনাড়ুর কংগ্রেস সাংসদের গলাতেও শোনা গিয়েছে একই সুর। তাই এখন জোটের প্রাসঙ্গিকতা নিয়েও উঠছে একাধিক প্রশ্ন।

প্রসঙ্গত, দিল্লির বিধানসভা নির্বাচনে আপ ও কংগ্রেসের আলাদা আলাদাভাবে প্রতিদ্বন্দিতা করার কারণে একাধিক আসনে হেরেছে দুই দলই। অর্থাৎ, এর কারণে পরোক্ষভাবে লাভ হয়েছে পদ্ম শিবিরেরই। পরিসংখ্যান বলছে, আপ, কংগ্রেসের লড়াইয়ের জন্য ১৪টি বাড়তি আসন পেয়েছে বিজেপি। এর আগেও একাধিক রাজ্যের নির্বাচনে জোট না হওয়ার কারণে একই পরিণাম হয়েছে বিজেপি বিরোধী দলগুলির। কিন্তু তারপরেও জোটের প্রাসঙ্গিকতা নিয়ে প্রশ্ন তুলছেন জোটের শরীক দলের নেতারাই।